Botswana - sprog
To sprog dominerer i Botswana: Officielt sprog er engelsk, der bruges i mange officielle sammenhænge, mens tswana (setswana), der er et bantusprog, har status af nationalsprog og er hovedsprog for over halvdelen af indbyggerne. Tswana er også et af de 11 officielle sprog i nabolandet Sydafrika.
Mindre bantusprog i landet er birwa, kalanga, mbukushu, shekgalagadi og yeye; hertil kommer herero og ndebele, der først kom med indvandring fra nabolandene i 1900-tallet.
De resterende sprog i landet tilhører sprogætten khoisan, hvoraf fire tales af 4000 mennesker eller flere: kxoe, tsoa, shua og !xóõ.
Læs mere om Botswana.